CELEX: 32010D0604
Language: sl
Date: 2010-10-06 00:00:00
Title: 2010/604/EU: Sklep Komisije z dne 6. oktobra 2010 o prerazporeditvi dodatnih dni na morju Portugalski v razdelkih ICES VIIIc in IXa z izjemo Cadiškega zaliva (notificirano pod dokumentarno številko C(2010) 6735)

8.10.2010   
            
            
               SL
            
            
               Uradni list Evropske unije
            
            
               L 265/17
            
         SKLEP KOMISIJE
   z dne 6. oktobra 2010
   o prerazporeditvi dodatnih dni na morju Portugalski v razdelkih ICES VIIIc in IXa z izjemo Cadiškega zaliva
   (notificirano pod dokumentarno številko C(2010) 6735)
   (Besedilo v portugalskem jeziku je edino verodostojno)
   (2010/604/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) št. 53/2010 z dne 14. januarja 2010 o določitvi ribolovnih možnosti za leto 2010 za nekatere staleže rib in skupine staležev rib, ki se uporabljajo v vodah EU, in za plovila EU v vodah, kjer so potrebne omejitve ulova ter o spremembah Uredb (ES) št. 1359/2008, (ES) št. 754/2009, (ES) št. 1226/2009 in (ES) št. 1287/2009 (1) ter zlasti točke 7.5 Priloge IIB k Uredbi,
   ob upoštevanju naslednjega:
   
               (1)
            
            
               Točka 5.1 Priloge IIB k Uredbi (EU) št. 53/2010 določa največje število dni, ko so ribiška plovila EU, skupne dolžine 10 m ali več, ki imajo na krovu vlečne mreže, danske potegalke in podobno orodje z velikostjo mrežnega očesa 32 mm ali več, zabodne mreže z velikostjo mrežnega očesa 60 mm ali več ter pridnene parangale, lahko prisotna v razdelkih ICES VIIIc in IXa z izjemo Cadiškega zaliva od 1. februarja 2010 do 31. januarja 2011.
            
         
               (2)
            
            
               V skladu s točko 7.5 Priloge IIB lahko Komisija sprejme odločitev, s katero ponovno oceni dodatno število dni, ki izhaja iz dokončne prekinitve aktivnosti in ga je Komisija prehodno dodelila.
            
         
               (3)
            
            
               Pri ponovni oceni dodatnih ribolovnih dni, ki jih je predhodno dodelila Komisija, je treba upoštevati metodo izračuna iz drugega odstavka točke 7.1 Priloge IIB, izračunajo pa se na podlagi skupin orodja in veljavnih omejitev dni na morju.
            
         
               (4)
            
            
               Portugalska je 8. februarja, 23. februarja, 25. marca in 22. aprila 2010 predložila podatke in Komisijo zaprosila, da ponovno oceni število dni, ki jih je predhodno dodelila.
            
         
               (5)
            
            
               Ob upoštevanju Odločbe Komisije 2007/474/ES z dne 4. julija 2007 o dodelitvi dodatnih dni na morju Portugalski v razdelkih ICES VIIIc in IXa z izjemo Cadiškega zaliva (2) in na podlagi skupin orodja in veljavnih omejitev dni na morju se Portugalski za obdobje od 1. februarja 2010 do 31. januarja 2011 dodeli štirinajst dodatnih dni na morju za plovila, ki imajo na krovu ribolovno orodje iz točke 2(a) Priloge k IIB Uredbi (EU) št. 53/2010.
            
         
               (6)
            
            
               Ob upoštevanju Sklepa Komisije 2010/415/EU z dne 26. julija 2010 o dodelitvi dodatnih dni na morju Portugalski v razdelkih ICES VIIIc in IXa z izjemo Cadiškega zaliva (3) in na podlagi skupin orodja in veljavnih omejitev dni na morju se Portugalski za obdobje od 1. februarja 2010 do 31. januarja 2011 dodeli devetnajst dodatnih dni na morju za plovila, ki imajo na krovu ribolovno orodje iz točke 2(a) Priloge IIB k Uredbi (EU) št. 53/2010 –
            
         SPREJELA NASLEDNJI SKLEP:
   Člen 1
   Največje število dni, ko sme biti ribiško plovilo, ki pluje pod zastavo Portugalske in ima na krovu skupino ribolovnega orodja iz točke 2(a) Priloge IIB k Uredbi (EU) št. 53/2010 ter za katero ne velja noben poseben pogoj iz točke 5.2 navedene priloge, prisotno v razdelkih ICES VIIIc in IXa z izjemo Cadiškega zaliva, kakor je določeno v razpredelnici I navedene priloge, se popravi na 191 dni na leto.
   Člen 2
   Ta sklep je naslovljen na Portugalsko republiko.
   
      V Bruslju, 6. oktobra 2010
      
         
            Za Komisijo
         
         Maria DAMANAKI
         
            Članica Komisije
         
      
   
   
      (1)  UL L 21, 26.1.2010, str. 1.
   
      (2)  UL L 179, 7.7.2007, str. 53.
   
      (3)  UL L 195, 27.7.2010, str. 76.